<classify> BENKI ya NMB itaendeleza jitihada zake kwa wakulima nchini kuwawezesha wanavyohitaji kulingana na mazao yao ili kuifanya sekta ya kilimo nchini kubeba zaidi uchumi wa nchi. Imesema kuwa kwa muda mrefu imekuwa ikitangaza sekta ya wakulima na kuwasaidia kama ajenda yake kuu kutokana na asilimia kubwa ya Watanzania kutegemea sekta hiyo.Hayo yalisemwa jana na Meneja wa benki hiyo Kanda ya Magharibi, Sospeter Magesse wakati akikabidhi Sh milioni 30 na fulana 300 kwa Katibu Tawala wa Mkoa wa Simiyu, Jumanne Sagini za udhamini kwenye maonyesho ya sikukuu ya wakulima Nanenane kitaifa katika mkoa huo. Magesse alisema benki hiyo imekuwa haifanyi kazi ya kutunza fedha za wateja wake tu, bali hata kusaidia jamii katika nyanja mbalimbali za kilimo, ufugaji, elimu, afya na biashara. Alisema katika maonyesho hayo, benki hiyo imejipanga kuelimisha wakulima na wafugaji jinsi ya kulima kisasa na kitaalamu na kuwaeleza NMB inavyoshiriki kilimo kwa kuwapa mikopo.Kwenye maonyesho ya mwaka huu ambayo yatakuwa bora zaidi, ushiriki wetu kama benki utakuwa mkubwa zaidi na umelenga kuwasaidia wakulima. Tutakuwa na bidhaa za wafugaji wa ngombe, wakulima wa mazao ya pamba, tumbaku na kahawa na matrekta, alisema. Aliwataka wakulima kujitokeza kwa wingi katika maonyesho hayo banda la NMB waweze kupata elimu itakayowafanya walime kisasa kwa kutumia teknolojia na kuzalisha kwa tija. Akizungumza baada ya kupokea mchango huo, Katibu Tawala huyo aliishukuru benki hiyo kwa mchango wake utakaoboresha zaidi eneo la Nyakabindi ambako sherehe hizo zinafanyikia. Sagini alieleza NMB imekuwa mstari wa mbele kusaidia mambo mbalimbali Simiyu ikiwemo elimu na afya akibainisha kuwa mchango huo utawezesha maonyesho hayo kuwa bora zaidi. Kwa mchango huu NMB ni wachangiaji wa pili kwa ukubwa, tunawashukuru kwa mchango wao na tuombe uhusiano wetu nao uendelee kuwa mzuri zaidi ya hapa, alisema Sagini.  <topic>: kitaifa 